13/07/2006
מי שחלם (2) – מסע לימודי להרחבת האופק מעבר לים לקוס, מיקונוס וסנטוריני יולי 2006

("מי שחלם והתגשם לו החלום" (דידי מנוסי/יוחנן זראי))

מבוא  – הקדמה 

לפני כשלושה חודשים פנו  אלי שלושה טייסים שיקראו להלן צוות בי.אל.אם (BLM) בבקשה:  "שמא ירצה כבודו להצטרף אלינו כטייס בטחון לטיסה ראשונה אל מעבר לים במסגרת חגיגות יום ההולדת של אחד מאתנו".  את שלושתם אני מכיר.  (עם אחד מהם אני אפילו מיודד היטב)  עם שלושתם כבר ביליתי מספר פעמים (בטיסה, ארוחה, שתייה ואירוח בביתי) ואת מדריכת הטיס המקסימה המשותפת שלהם, שלמרות שלא היה לי הכבוד ללמוד אצלה (לצערי), אני מכיר, מוקיר  ומחבב.  הסכמתי, למרות הלחץ האישי המקומי שהייתי נתון בו.  וכי כיצד ניתן לסרב להצעה שכזו?  שלושתם מוסמכי ססנה 172 RG אבל כזו לא נמצאה זמינה לחמישה ימי תענוגות באיי יוון.  בינתיים הצטרפתי כשותף במטוס המוני ARO ועלתה ההצעה שמאחר ולשלושתם זו טיסה ראשונה מעבר לים, נטוס כולנו במוני, אני אטיס והם יטפלו וילמדו את כל שאר הנושאים...

מטרות - התארגנות וביבליוגרפיה

כחודשיים ומחצה לפני האירוע נקבעו תאריכים ותוכננה סדרת מפגשי לימוד.   לג טיסה לכל אחד שיכלול מנהלות, נתיבים, טפסים וכו'.

שלושה פרסומים שימשו לנו כאבני יסוד בתכנון האירוע, לפי הסדר הבא:

· פרסומו של ניצן אלישיב – ”ועכשיו קפריסין!", יוני 2005 (יצא בימים אלו במהדורת כיס במסגרת "עם הרוח").

· פרסומו של שי בוים – "טיסה לחו"ל – המדריך השלם לטייס החובב", - אוג' 2003.

· פרסום של אגודת התעופה (המבוסס ברובו על פרסומו של שי בוים) – "הצעד הראשון מעבר לים", מהד' II, מאי 2001.

שלפתי את הקלסרים ממסעותיי הקודמים ואת דפי התחקירים וההערות שרשמתי (שוב הנברנות והאספנות הבלתי נלאים שלי הוכיחו עצמם) וארגנו "סמינר טיסה ראשונה מעבר לאופק". 

שיטה – מסלול מתוכנן

ציינתי בעבר (וגם הרצאתי על כך באוויה ז"ל) שהמאפיין העיקרי בטיסות חו"ל זה ששום דבר לא דומה לתכנון וצריך לתכנן כך שגם הלא מתוכנן יהיה מתוכנן.

מסלול ראשוני:  הרצליה – שדה-דוב – רודוס – קוס – מיקונוס- סנטוריני – רודוס – שדה דוב – הרצליה.

המסלול שופר אחרי שגילינו שניתן לטוס ישירות לקוס ולא חייבים לנחות ברודוס כ"שער לנכר" (פעם זה היה כך): ישראל - קוס- מיקונוס – סנטוריני – קוס - ישראל.

מהלך – הטיסות (בפועל)

	יום
	מסלול
	זמן טיסה ברוטו (טכו)
	זמן באוויר

	ד'
	הרצליה – ש"ד - קוס
	3:50
	3:20 (*)

	ה'
	קוס - מיקונוס
	1:00
	0:35 (**)

	ו'
	יום מנוחה (***)
	
	

	ש
	מיקונוס - סנטוריני
	0:40
	0:30

	א'
	סנטוריני – ש"ד - הרצליה
	4:10
	3:50 (*)


(*) לא כולל זמן הרצליה – ש"ד,    (**) בקוס חנה את המטוס מעברו השני של המסלול, והדבר דרש הנעה מחודשת אחרי פריקת הציוד והחתמת הדרכונים, הסעה בעקבות רכב ה- Follow-Me וחציית המסלול הראשי לחנייה, וספור דומה בעזיבת השדה.  הדבר התבטא בכ- 25 דקות הסעה והמתנה,  (***) הטיסה אסורה אחרי ביקור בחופי מיקונוס...

כשהגענו לקוס בדרכנו הלוך, הובהר לנו שלא ניתן יהיה לנחות שוב בקוס ביום א' בדרכנו חזרה לפני השעה 2 (14:00) בשל עומס חריג של טיסות בשדה.  משך החתמת הדרכונים, התשלום והתדלוק אינו ניתן לחיזוי מדויק באיי יוון, ובכדי לא לקחת סיכון מיותר של חזרה ארצה בחושך בדקנו את המשמעויות של שינוי שדה היציאה חזרה לארץ.

משמעויות:

· הזמנה מוקדמת (24 שעות מראש) של שירותי ההגירה והמכס בסנטוריני ותשלום נוסף לאולימפיק עבור ה"הנדלינג".

· שינוי נתיבי הטיסה המתוכננים ושינוי תכנות ה-GPS'S בהתאם.

· הכי חשוב:  הודעה מוקדמת בארץ לשלטונות הביטחון שהמטוס חוזר מיעד שונה מזה שהוגש בכדי שלא ישלחו רביעית F-15  ליירוט (בהנחה שאם לססנה 172 רגילה שולחים זוג F-16 ל"מוני" יזדקקו לארבעה כבדים...).
· מאחר ובסנטוריני אין שרותי תדלוק יש לבדוק תדלוק במיקונוס וביצוע המסלול מיקונוס – סנטוריני – ת"א בלי לייבש את המיכלים ובלי לבלות בחברת המדוזות בים בשלב הסופי (אחת העצות שקיבלתי לפני היציאה הייתה האימרה/חוק: "כל דקה טיסה מעל הים שקולה לשעתיים שחיה/שיט בים...").
הערה, תודה והתחנפות בנושאי בטחון:  נושא הטלפון לביטחון (זלמנסון ושות') לא מצוין בפירוש במדריכים למעט המלצה שאם לא יועיל גם לא יזיק.  כשצלצל אלי אחד מחברי הצוות (בי.אל.אם) שהיה אחראי על הלג הראשון וציין שלא הצליח לקבל תשובה בשלושת הטלפונים שציידתי אותו, החלטנו לוותר.  טעות.  כשצלצלתי בשבת וביום א' בבוקר להודיע על שינוי שדה היציאה לחזרה לא הכירו אותי ושאלת השאלות הייתה איך נדע שזה באמת אתה.  "לא נורא, לא נעים".  בשיחה עניינית עם העוזר של זלמנסון, תמיר, שכחתי לציין שאני מכיר את החוקר הראשי של משרד התחבורה (רזצ'יק), וגם את ראש רת"א (אודי זוהר) ואת קברניט אנגלמן שיכולים לסייע בזיהוי שלי, ולמרות זאת הוא סייע רבות ותוך כמחצית השעה הנושא נפתר.  תודה לתמיר שמנע ממני את החוויה של ליווי מטוסי קרב ובחשדנות ובמקצועיות כנדרש טיפל בסוגיה.

מספר נקודות ואירועים טיסתיים למהלך הטיסות: 

· ביציאה מש"ד המתנו לאישור התוכנית כמספר דקות ואז שלחו אותנו לעזיבה לפי SID 1 בראוו (או אולי אלפא, מי זוכר).  לא רק שלא ביקשנו, כולנו אנשי VFR ואלפות ובראוו אני מכיר רק מהפצצות וממופעי קונצרטים.  בלי להתבלבל, במהלך ההסעה הזכרנו שביקשנו טיסה בנתיבי VFR ושפיים השפויה חזרה למינוח.
· בקוס כשהסענו לאיטנו על המסלול עמד בואינג מגודל של "אייר ברלין" והמתין לנו.  יום אחרי הדחתה של גרמניה מגביע העולם בכדורגל, קשה לתאר את הנאת הנוחתים לראשונה בנכר במטוס קל החוזים במראה המטוס הגרמני הגדול הממתין.
· במיקונוס נחתנו על מסלול 32 עם רוח של 34 קשר ומשבים של 10 קשר מכיוון 330.  שני חישובי קוסינוס, טנגס, וקירוב לטור טיילור כי שכחנו לקחת לוח סינוסים, ונחתי את הנחיתה הכי יפה של המסע.  ממש הליקופטר.  במגדל ספרו שמתחוללת סופה באי וכבר 3 ימים הספינות (הקטנות) לא יוצאות לים.  בלילה הרגשנו את הצינה במו עורנו ונאלצתי לקנות מעיל...המז"א לא הפריע לאירועי החוף למחרת.  במגדל הייתה התרגשות מסוימת לקראת יום המחרת בו תוכננו לנחות בשדה כ-40 מטוסים.
· במסלול ממיקונוס לסנטוריני ביקשנו VFR נמוך בין האיים וקיבלנו.   אחרי נפנוף לשלום לחברים באיוס המשכנו לסנטוריני וביקשנו לבוא בהפוכה, קרי, להיכנס מכיוון מערב לאי.   אושר לנו גם להנמיך ולטוס בתוך הוולקני (בחור של הר הגעש).   מראה קסום שאין לוותר עליו.  דיווחנו במגדלור....
· בתכנון המסלול חזרה מסנטוריני נעזרנו רבות במגדל.  סיוע חביב ומקצועי (זו ההזדמנות לציין את היחס הנעים שקיבלנו בכל המגדלים אליהם כיתתנו רגלינו להגשת מירשים).  במהלך הדרך, בעיקר בשלב של בקרת רודוס ובקרת אתונה שלחו אותנו לנקודות שלא היו בדיוק על הקו הקצר לארצנו (ע"ג מעגל גדול כמובן) ושאלנו אם ניתן לטוס ישירות ל-.., ותמיד אושר לנו.  ראו מסקנה בסיכום.

נתונים קרקעיים מיותרים

· לינה:  באחד משלבי התכנון החלטנו שלא להזמין חדרים ורכב מהארץ (בעיקר בגלל בעיות מחיר וזמינות).  החלטה שהתגלתה כנבונה ובעיקר חסכונית.  בכל המסע יצא לנו לשלם 20 יורו ללילה לאיש (שניים בחדר) במקומות מקסימים ונקיים, ואנשים נהדרים (בעיקר במיקונוס – 2 לילות ובסנטוריני, שזכינו גם בבריכה וגם הביאו לנו את הרכב למלון/פנסיון).
· רכב:  בקוס שכרנו בשדה- התעופה.  המחיר הכי יקר ששילמנו.  80 יורו ליום ותוספת לאקסטרה ק"מ.  יצאנו ב-100 יורו (לארבעתנו).  במיקונוס כל משרדי הרכב בשדה היו סגורים ושכרנו מחוץ לשדה ב-40 יורו ליום ללא הגבלת ק"מ.  בסנטוריני שכרנו ב-35 יורו ליום ללא הגבלה.
· מחירי אגרות נחיתה, מסיי נוסעים, הנדלינג, דלק, מלונות והשכרה מפורטים בנספח א'.

לקחים, מסקנות והמלצות

· מי שלא טס לא לומד.  בטיסה אין תחליף לפרקטיקה.  כל דקה הכנה על הקרקע חוסכת הרבה דקות באוויר,  אי נעימויות ובלבולי שכל (לחובבים כמונו כמובן ולא למקצועיים שטסים מדי שבוע...).
· מי שלא מבקש, לא מקבל.  נכון תמיד, אבל בעיקר בטיסה בכללי VFR בנתיבי IFR נמוכים.
· עם כל הכבוד לפיפיאדות המשוכללות, אין תחליף להטלת שתן רצינית לפני הטיסה.
· CRM – ארגון עבודת התא.  כולנו במטוס טייסים, כולנו חכמים וכולנו יודעים את התורה.  דיון מוקדם בנושא הצליח למנוע בעיות לפני התעוררותם (בניגוד למסעות קודמים...).  צריך תמיד להזכיר שאין משוחחים בזמן תקשורות חוץ, עונים רק כשפונים וחושבים תמיד לפני לחיצה על ה-PTT, ואידך, זיל גמור (יעני צא ולמד).
· יצא לנו מסע ששילב לימוד, בילוי מעולה (ולא הזכרתי את הארוחות הנהדרות ואת המקומות הקסומים שביקרנו) והנאה צרופה במחיר זול.
· המלצה:  טוסו בבטחה, ויפה שעה אחת קודם. 
סכום:  ימותו הקנאים......











יִזְהָר נוֹי
לוט:

נספח א' -  טבלת הוצאות עיקריות (בלי אוכל)
נספח א':  טבלת הוצאות עיקריות (בלי אוכל)
	הוצאה
	קוס
	מיקונוס
	סנטוריני

	תדלוק:
	343.5 יורו

147 ליטר (**)
	
	92 יורו

40 ליטר

	סה"כ תשלום בשדה
	40.30
	86.05
	173

	אגרת נחיתה
	16.30
	16.30
	7.34

	מסי נוסעים
	24.00
	24.00
	44.00

	Handling (אולימפיק)
	
	45.75
	122

	רכב
	אופל – קורסה

80 יורו ליום + 20 יורו אקסטרה ק"מ.

רק רשיונות בינ"ל !!!
	ניסן – מיקרה

45 יורו ליום ללא הגבלה
	אופל – קורסה

35 יורו ליום ללא הגבלה

	מלון:(40 יורו לחדר של 2)
	קרדמלה (חוף מזרחי)
	ואסו (1)
	פנסיון רוסו (2)


 (**) – 2.336 יורו לליטר.  כ- 13.58 ₪ לליטר לעומת 6.57 ₪ לליטר בארץ).  10.7 גלון לשעה.

